《赠风鉴雷霆电》
明代·陶安

雷迅乃成霆，先机烁飞电。震动江海间，洞烛鱼龙变。

君术亦如此，骇物豁神见。舌端声欲鼓，目光照人面。

心与造物游，其名匪徒炫。萧萧蓬鬓斑，客路犹未倦。

敬亭好山色，馀翠落团扇。秋风凄以高，乡心逐归燕。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。